Metanool

Metanool ehk metüülalkohol ehk karbinool (triviaalnimetusega puupiiritus) keemiline ühend valemiga CH3OH. See on lihtsaim alkohol.

     H
     |
 H — C — O — H
     |
     H

Füüsikalistelt omadustelt on metanool kergesti lenduv värvitu tuleohtlik mürgine nõrga alkoholilõhnaga vedelik. Metanool põleb praktiliselt nähtamatu leegiga:
2CH3OH+3O2=2CO2+4H2O

Metanool on kasutusel antifriisi, lahusti ja kütusena. Samuti lisatakse teda etanoolile selle denatureerimiseks.

Kütusena kasutatavat metanooli toodetakse taimedest, heitgaasidest ja õhust.

Metanool tekib looduses mõningate anaeroobsete bakterite ainevahetuse tulemusena, päikesevalguse toimel oksüdeerub see aja jooksul taas süsihappegaasiks ja veeks.

Mürgisus
Et metanool sarnaneb lõhnalt ja maitselt etüülalkoholi ehk etanooliga, tuleb tihti ette metanoolimürgistusi. Surmavaks annuseks loetakse koguseid alates ~100 ml (rottidele suukaudsel manustamisel LD50 = 5,6 g/kg).

Ensüüm alkoholi dehüdrogenaas lagundab metanooli mürgiseks sipelghappeks ja formaldehüüdiks, mis kahjustavad nägemisnärvi; tagajärjeks võib olla pimedaks jäämine.  Teine oluline kahjustus tekib neerudes. Kolmas toime, peamine surmapõhjus, on kesknärvisüsteemi depressioon mürgiste metaboliitide tõttu. 

Metanoolimürgistuse raviks kasutatakse põhiliselt fomepisooli (selle puudumisel etanooli) koos fool- ja foliinhapete ning hemodialüüsiga.Christopher P. Holstege MD (2022). Toxicology Emergencies, An Issue of Emergency Medicine Clinics of North America. Elsevier, lk 331. ISBN 9780323848879. Etanool toimib maksaensüümidele konkureeriva inhibiitorina, suurema afiinsuse tõttu jääb metanool lagundamata ning eritatakse neerude kaudu.

Vaata ka
 Pärnu metanoolitragöödia

 Viited 

Kategooria:Alkoholid